Ministerul de Interne poate lămuri rapid cine sunt cei care au provocat violențele din Piața Victoriei. Negoiță neagă orice legătură! Jandarmii îi cunosc pe ultrașii care au terminat cu scandal demonstrația pașnică de miercuri seară

joi, 2 februarie 2017, 1:11

Ultrașii din Piața Victoriei nu sunt galeriile echipelor de fotbal.

Dacă o galerie are 3.000 de oameni, ultrașii sunt cîteva sute.

Iar cei violenți alcătuiesc, la rîndu-le, o minoritate în rîndul ultrașilor.

Cu atît mai puțin ultrașii violenți nu sunt reprezentativi pentru mitingul de miercuri

La nivelul mulțimilor care au ieșit în stradă în toată țara, cei cîteva zeci care s-au încăierat cu jandarmii reprezintă 1 la 10.000.

Dacă Ministerul de Interne vrea, ofițerii îi vor depista cu ușurință pe autorii violențelor de la capătul acestei zile tensionate, dar pașnice.

De ce?

Pentru că jandarmii îi cunosc foarte bine pe ultrași.

La deplasări, jandarmii au chiar ofițeri de legătură printre ei. Ofițeri declarați, la vedere, acceptați de către ultrași că n-au încotro.

În toată lumea, forțele de ordine îi fișează și monitorizează pe acești oameni.

Cînd se strîng la manifestări, sportive și nu numai, ei sunt filmați.

Asta pentru că nucleul radical al ultrașilor este vector de risc social. Își construiesc prestigiul prin violență. Se bat între ei, dar se unesc ori de cîte ori înfruntă împreună autoritățile.

100.000 de oameni au fost prezenți la protestul din fața Guvernului

Își lansează provocările pe net și se pregătesc din vreme pentru violențe.

Iar acest război, inegal, dintre stat și grupurile reduse numeric și binecunoscute, conține și o doză de coabitare.

Ultrașii sunt infiltrați și, în anumite cazuri, controlați.

De asemenea, există o simbioză între facțiunile dure ale ultrașilor și cluburile de fotbal pe care le susțin.

Jandarmii sunt în posesia mai multor rapoarte care atestă faptul că ultrașii primesc bani, pentru deplasări, regia de dinainte de meciuri și alte costuri, din partea patronilor cluburilor din România.

200.000 de oameni au demonstrat în toată țara

Din relatările reporterilor Gazetei de la fața locului, în Piața Victoriei au poposit ultrași dinamoviști din PCH, ”Peluza Cătălin Hîldan”, plus steliști și rapidiști.

O parte a ultrașilor au venit, uniți, de la meciul Dinamo – Steaua din Cupa României la handbal masculin.

Cîtă vreme în piață manifestau 100.000 de oameni împotriva modificării Codului Penal, ultrașii au fost, la rîndul lor, pașnici.

La un moment dat, spre 11 noaptea, când mitingul era mult diminuat, ei au început să arunce cu petarde. Și înspre mulțime și înspre vechii lor adversari, jandarmii.

”Trei manifestanți și doi jandarmi au fost răniți, dar nu grav”, a declarat Raed Arafat.

Imaginile au început, firesc, să facă turul televiziunilor.

Cum vor transforma violențele în emblema acestor manifestații sau le vor contextualiza, asta ține de informațiile fiecăruia dintre canalele TV.

Chiar și la cele mai conservatoare estimări folosite, 100.000 de oameni în București și 200.000 în toată țara, mitingurile au avut o magnitudine fără precedent în ultimii ani.

Potrivit surselor Gazetei Sporturilor din interiorul galeriilor, ultrașii violenți dinamoviști prezenți sînt apropiați ai lui Elias Bucurică, care domină o parte din PCH.

Bucurică este unul dintre liderii galeriei lui Dinamo, ”omul lui Gabi Oprea”, vizibil la congresele UNPR și prezent la lansarea din 2014 a candidaturii lui Victor Ponta pe Stadionul Național.

Dinamoviștii nu au fost însă singurii, i-au însoțit în Piața Victoriei steliști și rapidiști.

”Toți erau pregătiți pentru bătaie cu jandarmii de câteva zile”, spune pentru Gazetă un om dintr-o galerie bucureșteană.

Potrivit altor surse, pe care ziarul nu le-a putut confirma, unii dintre ultrași au fost văzuți miercuri, înainte de miting, la hotelul RIN al fraților Ionuț și Robert Negoiță.

Ionuț este patron al lui Dinamo, iar Robert este primar al Sectorului 3 din partea PSD.

Sunat repetat de către Gazetă, e adevărat că la o oră târzie, după incidente, patronul dinamovist Ionuț Negoiță nu a putut fi contactat ca să comenteze prezența celor cîteva zeci de ultrași dinamoviști.

Dar să nu politizăm în nici un fel povestea!

Evenimentele sunt fluide și furnizăm informații pe măsură ce le aflăm, indicînd zona surselor și gradul de acuratețe.

Clarificarea incidentelor și apartenenței la anumite grupări a celor care au provocat violențele este datoria jandarmeriei.

Jandarmii inițiază măsurile legale.

Ei au filmările, bazele de date și informațiile dinspre ultrași.